Imtella' Jannar 4, 2022 Il-Partit Nazzjonalista qal li l-Gvern għadu jinjora l-kwistjoni tal-għoli tal-ħajja u fl-istess waqt baqa' jberbaq il-miljuni għan-nies tal-qalba. F'konferenza tal-aħbarijiet virtwali, il-Viċi Kap tal-Partit Nazzjonalista, David Agius, qal li l-għoli tal-ħajja hu rifless fl-iktar affarijiet bażiċi fosthom l-ikel mill-ħwienet tal-merċa. Is-Sur Agius qal li l-Gvern mhux jagħraf li jeżisti dan il-piż u fuq dahar il-poplu. Irrefera għall-proposta tal-Partit Nazzjonalista li jitwaqqaf fond nazzjonali ta' €40 miljun biex iwieżen fost oħrajn lill-familji u n-negozji li qegħdin isofru mill-għoli tal-ħajja. Żied li l-Partit Nazzjonalista jisħaq għal azzjoni u soluzzjoni għall-għoli tal-ħajja. Il-Kelliem tal-Oppożizzjoni għall-Agrikoltura, Edwin Vassallo, qal li l-għoli tal-ħajja qed jaqta' fil-laħam fosthom ir-raħħala u l-bdiewa. Id-Deputat Vassallo qal li ż-żieda fil-prezzijiet tal-merkanzija wasslet biex żdiedu l-ispejjeż fl-importazzjoni tal-magħlef għall-bhejjem. Argumenta li l-istess qed jiġrilhom il-bdiewa biex fost oħrajn jimpurtaw il-fertilizzanti għall-uċuħ tar-raba'. Id-Deputat Vassallo qal li minkejja dawn il-problema, għall-Gvern qisu xejn mhu xejn. Il-Kandidata tal-Partit Nazzjonalista, Francine Farrugia, irreferiet għaż-żieda għall-għoli tal-ħajja għal din is-sena ta' €1.75ċ fil-ġimgħa u qalet li din mhix biżżejjed biex in-nies jgħixu ħajja diċenti. Irrimarkat li l-pensjonanti u l-foqra mhux jibqgħalhom flus fil-but biex jixtru l-mediċini u jsaħħnu djarhom fix-xhur kesħin. Mistoqsi jekk David Thake għandux jissospendi lilu nnifsu sakemm isiru l-investigazzjonijiet dwar allegazzjonijiet ta' evażjoni tat-taxxa mill-kumpanija tiegħu, il-Viċi Kap Agius qal li l-Partit Nazzjonalista se jistenna l-eżitu tal-Kummissarju għall-Istandards fil-Ħajja Pubblika ħalli minn hemm ikun jista' jieħu d-deċiżjonijiet.